Gomba Egészségügye

Háziorvosi beszámoló.

2011.

A háziorvos tevékenysége az alábbi feladatokból áll:

Háziorvosi rendelés, fekvőbeteg ellátás.
Gyermekorvosi tevékenység.
Csecsemőgondozás, és terhes tanácsadás.
Iskolaorvosi tevékenység: óvoda-, iskolaegészségügy.

Felnőtt, és gyermekellátás: 

A felnőtt-, és gyermekrendelés az orvosi rendelőben történik, az asszisztens segítségével. A 10 év alatti gyermekek soronkívüliséget élveznek.
A betegellátás sorrendje sorszám alapján történik, sorszám telefon-egyeztetés alapján is kérhető. Így próbáljuk a betegellátást zökkenőmentesebbé tenni. 

A 2011. évi betegforgalom 8863 fő volt a rendelőben. Elmondható tehát, hogy a  betegszám havi átlaga 725 eset, ebből a tényleges orvos-beteg találkozás kb. 400 eset, ami napi 20 fős átlag.

A rendelés utáni hívások, fekvőbeteg-ellátások, otthoni látogatások száma átlagosan havonta kb.55-60 eset.
 
A 2006. év végétől fokozatosan átalakult a háziorvosi tevékenység, jelentősen megnőtt az adminisztráció, ami sajnos az utóbbi 1 évben sem egyszerűsödött, sőt! A jogviszony ellenőrzés on-line történik, a beteg ellátása kezdetén. 

 Az orvos-beteg találkozások minden eleme, részlete dokumentálva van, s ez az OEP felé havonta jelentésre kerül.

Csecsemő-tanácsadás:

Ennek keretében, a védőnő segítségével végzem az egészséges csecsemők gondozását, valamint az életkorhoz kötött kötelező védőoltások beadását. 

Iskolaorvosi tevékenység:

Óvodások és iskolás tanulók kötelező vizsgálata, beiskolázás előtti vizsgálat, valamint a kötelező védőoltások elvégzése. 

Az óvodások beiskolázás előtti orvosi vizsgálatát a tavaly előtti évtől nem végezhetjük el az óvodában, ugyanis a vizsgálatnál a szülőnek is jelen kell lennie. Ez a tény-bár személyiségi jogi szempontból érthető- idő és lebomyolítás szempontjából bonyolultabbá tette a vizsgálatot.

Az iskolai vizsgálatok és védőoltások zökkenőmentesek, az iskolával  való kapcsolatunk rendkívül jónak mondható.

 A rendelő felszereltsége:

A műszerek és eszközök közül napi használatban van egy számítógép- nyomtató- szkenner. Ehhez saját költségemre a már meglévő háziorvosi programhoz  további programbővítést vásároltam, így az asszisztenssel egyidejűleg, párhuzamosan tudjuk a programot használni -megosztva az adminisztrációs terheket- hatékonyabbá téve a betegellátását.

A többi eszköz- EKG, defibrillátorok, sürgősségi táska- szintén emelik az ellátás szakmai színvonalát, biztonságosságát. 

Eszköz-hitel:  az idei évben igénybe vettem az un. Eszköztámogatási hitelt, az ebből vásárolt eszközök a betegellátás színvonalát emelik majd.

Ügyeleti ellátás:

A lakosság visszajelzése alapján megfelelő, többnyire zökkenőmentes.

Praxis bevétele, anyagi helyzete:

A praxis bevétele, az OEP-finanszírozás gyakorlatilag 4 éve változatlan!

Egyéb tevékenységek:

Rendszeresen -minden hét csütörtök reggel- a rendelőben a cukorbetegek részére ingyenes vércukor-ellenőrzést nyújtunk. A fekvő, ill. mozgásukban korlátozott betegektől az asszisztensnő leveszi a vért, amit hozzátartozó segítségével juttatunk el a monori laboratóriumba,hogy ne kelljen a betegeket kimozdítani otthonukból.

Évente egyszer egészségnapot tartunk, melynek során szűrő vizsgálatokkal próbáljuk a lakosság egészség-tudatos nevelését előmozdítani. 

Végül –de nem utolsó sorban – szeretném megköszönni közvetlen munkatársaim, Imréné Brigi asszisztens és Surmanné Kriszti védőnő munkáját, akik sok szorgalommal, hozzáértéssel, és nagy türelemmel végzik tevékenységüket.

Külön örömöre szolgál, hogy az idei évben Az Év Védőnője-vel dolgozhatok!

   Gomba, 2012  június 16.                     

                                                                          Dr. Schidt György
                                                                                háziorvos